作者:劉辰翁
標題:金縷曲・賀新郎
內容:襟淚涔涔雨。料騷魂、水解千年，依然輕舉。還看吳兒胥濤上，高出浪花幾許。絕倒是、東南旗鼓。風雨蛟龍爭何事，問彩絲、香粽猶存否。溪女伴，採蓮語。古人不似今人苦。漫追談、少日風流，三三五五。誰似鄱陽鴟夷者，相望懷沙終古。待喚醒、重聽金縷。尚有遠遊當年恨，恨南公、不見秦為楚。天又暮，黯凝佇。